Hornfisk, Belone belone
Hører til hornfiskefamilien, Belonidae. Den har en langstrakt, cylinderformet krop med ryg- og gatfinnerne placeret langt tilbage. Over- og underkæbe er forlænget til en slags næb besat med mange små spidse tænder (figur 12-35). Hornfisken kan blive omkring 90 cm lang og veje op til 1 kg.
Hornfisk er en karakteristisk pelagisk stimefisk, der svømmer nær overfladen. Den er sølvfarvet på undersiden og blå-sort-grøn på ryggen. Den lever i området fra det nordlige Norge til Nordafrika og ind i Middelhavet. Vinteren tilbringes på dybt vand i Atlanterhavet vest for De Britiske Øer. I marts-april begynder den at vandre og træffes i Nordsøen. I løbet af maj runder den Skagen og trækker nogle uger senere igennem de danske bælter. I juni måned gyder den på lavt vand i ålegræs- eller tangbæltet.
Æggene har højere vægtfylde end vand og synker derfor. De 3-4 mm store æg har hæftetråde, som klistrer fast til bunden, ålegræs, tang eller sten. Efter 3-5 uger klækkes de ca. 13 mm lange larver. De nyklækkede larver har ikke nogen blommesæk, fordi denne er opbrugt i løbet af den relativt lange tid i ægget. Når ungerne klækkes, har de ikke noget forlænget næb som de voksne. Efterhånden vokser først underkæben ud og derefter overkæben. Hos en ca. 5 cm lang hornfisk er overkæbelængden omkring en tredjedel af underkæbens, mens de hos voskne fisk er omtrent lige lange.
Værket Naturen i Danmark i fem bind udkom i årene 2006-2013. Teksten ovenfor er kapitlet Hornfisk, Belone belone.